Kragnetwerk sukkel (weer)(Argieffoto) Geen beurtkrag word in dié stadium beplan nie hoewel die kragnetwerk tans onder groot druk verkeer – wat beteken dat Eskom vinnig van deuntjie kan verander. Die kragvoorsiener sê in sy jongste verklaring die kragnetwerk sal Dinsdagaand en oor die volgende paar dae swaar trek weens ŉ voortgesette tekort aan opwekkingskapasiteit. Suid-Afrikaners word nou gewaarsku dat in die geval van verdere ineenstortings beurtkrag op kort kennisgewing (waarskynlik tydens die aand se piektyd van 17:00 tot 22:00) geïmplementeer kan word. Eskom kom tans klaar sonder 3 307 MW weens beplande instandhoudingswerk. ’n Verdere 15 844 MW is tans onbeskikbaar weens onbeplande onderbrekings. “Eskom waarsku die publiek dat sou die tekort aan opwekkingskapasiteit voortduur, die stelsel ingeperk sal bly met ŉ verhoogde risiko van beurtkrag in die komende weke.” Intussen benadruk Eskom weer dat beurtkrag slegs as ŉ laaste uitweg ingestel word in ’n poging om die nasionale kragnetwerk te beskerm.